b'\n_START_ARTICLE_\nHolger Rosenberg\n_START_PARAGRAPH_\nHolger Adolf Christian Engfred Rosenberg (2. maj 1869 i Hiller\xc3\xb8d \xe2\x80\x93 17. februar 1960 p\xc3\xa5 Frederiksberg) var en dansk journalist og globetrotter.\n_START_SECTION_\nTypograf og journalist\n_START_PARAGRAPH_\nRosenberg blev udl\xc3\xa6rt typograf og bestyrede derefter trykkeriet p\xc3\xa5 sin mors venstreavis i Gren\xc3\xa5, men \xc3\xb8nskede ikke at overtage bladet. I 1890-1896 faktor og redaktionssekret\xc3\xa6r p\xc3\xa5 venstreavisen Folkebladet for Svendborg amt. I 1896-97 rejste han p\xc3\xa5 Balkan og i Mellem\xc3\xb8sten, hvorfra han skrev rejsebreve til en r\xc3\xa6kke danske aviser og rapporterede fra den f\xc3\xb8rste moderne Olympiade i Athen. Derefter ansat p\xc3\xa5 P. A. Albertis avis Dannebrog til avisen lukkede efter afsl\xc3\xb8ringen af Albertis bedragerier i 1909. Samtidig korrespondent til Morgenbladet i Kristiania og Aftonbladet i Stockholm.\n_START_SECTION_\nFamiliejournalen\n_START_PARAGRAPH_\nRosenberg havde freelancet for Illustreret Familie-Journal fra 1909 og blev fastansat i 1913 af udgiveren Carl Aller, der derefter finansierede alle Rosenbergs store rejser. Han var tilknyttet ugebladet som omrejsende korrespondent til 1941, hvor Hakon Mielche overtog posten.\n_START_SECTION_\nForedragsholder\n_START_PARAGRAPH_\nUnder 1. verdenskrig og imellem sine rejser turnerede Rosenberg som en af landets f\xc3\xb8rste professionelle foredragsholdere Danmark rundt med lysbilledforedrag om sine oplevelser. Han var kendt som en levende fort\xc3\xa6ller og tiltrak et stort publikum.'